### 8.      Rammer for aktiviteter og funktioner i den Bynære Havnepark

**Åbent**

Sagsnr.: 326-2015-4079        J.nr.: 08.03.00           Dokumentnr.:
326-2017-243897

**Sagstype**

Beslutning

**Resume og sagens baggrund**

Den politiske styregruppe har på mødet den 15. august 2017
vedtaget at indstille til Kommunalbestyrelsen den retningsgivende rammeplan;
"Rammer for aktiviteter og funktioner for den Bynære Havnepark",
bilag 1. Planen er udarbejdet med klart afsæt i de erfaringer der er indhentet
siden Kommunalbestyrelsens møde den 30. marts 2016, hvor det blev godkendt at
der blev arbejdet videre i de fremlagte planlægningsretninger. På
Kommunalbestyrelsens møde den 21. december 2016 blev der frigivet beløb til at
videreudvikle havneparkens planlægningsretninger og med særskilt fokus på pladsens
indretning og aktivering. Ligeledes er Kommunalbestyrelsen på temamøde den 22.
marts blevet præsenteret for forløbet i havneparkens udvikling, hvor de to
planlægningsretninger blev yderligere præsenteret.

Den nu fremlagte rammeplan knytter sig særligt til rammerne
for havneparkens udvikling og hvor koblingen til Gisseløre kører særskilt og
forventes præsenteret for Kommunalbestyrelsen på et senere tidspunkt.

**Indstillinger**

Direktøren indstiller, at:

1. de udarbejdede
rammer for aktiviteter og funktioner i den Bynære Havnepark godkendes, jfr.
vedlagte bilag 1 - "Rammer for aktiviteter og funktioner i den Bynære Havnepark".

2. status på
Havneparkens foreløbige indretning og årets afholdte arrangementer tages til
efterretning, jfr. bilag 2 og 3.

**Behandling**

Økonomiudvalget, Kommunalbestyrelsen

**Sagsfremstilling**

Den politiske styregruppe fremlægger de foreløbige
erfaringer og resultater for udviklingen af den Bynære Havnepark. Erfaringer
som er indhentet i forløbet omkring områdeinddelingen er samlet i bilag 1 -
"Rammer for aktiviteter og funktioner i den Bynære Havnepark".
Dokumentet skal bidrage til en fælles forståelse for områdets inddeling af
aktiviteter og funktioner. Det opsummeres med anbefalinger til de videre
fokusområder i udviklingen af [adresse].

Planen er et foreløbigt statusbillede af de erfaringer, som
er indhentet fra dialoggruppernes forslag og de afprøvende tiltag. Dokumentet
skal bidrage til et opsummeret overblik over områdets disponering i forhold til
at skabe en attraktiv [adresse], som tager klart afsæt i borger forslag.

Der præsenteres også en kort gennemgang af status for
omdannelsesprocessen i den afprøvende kontekst, samt en oversigt over de
arrangementer der har været afholdt på pladsen i løbet af 2017.

*Rammer for aktiviteter og funktioner i den Bynære
[adresse]*

Styregruppen har løbende foretaget vurderinger omkring
udviklingspotentialet for havneparken. Afledt af dialoggruppernes forslag og
erfaringerne indhentet i den afprøvende fase, er nedenstående emner løbende behandlet
og nu udpeget som egentlige anbefalinger i udviklingsplanen.

*Den centrale plads*

Den centrale plads er indrettet med afsæt i borgerønskerne
fra dialoggrupperne og anvendes i den afprøvende fase, som en del af byens rum.
Der er i den midlertidige indretning søgt løsninger som både rumdeler og
afgrænser den store plads. Kalundborg Kommune har løbende evalueret med
brugerne af pladsen og der findes flere forbedringer, som ønskes realiseret løbende
fra 2018 og fremefter.

Pladsen har været anvendt til mange forskellige
arrangementer i løbet af sommeren 2017 og har vist sig særligt anvendelig til
de store arrangementer og forskellige borgerdrevne initiativer. Der bør fortsat
satses på en plads der kan understøtte borgerdrevne og midlertidige pop-up
arrangementer. Det involverer bl.a. at pladsen bør indrettes, så den er
dynamisk og skalerbar, samt at den giver bedre mulighed for at borgerdrevne
initiativer selvstændigt kan tage pladsen i brug.

*Vandaktiviteter og roligt vand*

Borgerne ønsker muligheden for at opleve rigtige
havneaktiviteter og er derudover meget idérige omkring hvilke vandaktiviteter
der kan tilføres området. For at understøtte mulighederne for at skabe kontakt
til vandet forudsætter det, at der skabes roligere vand i havnebassinet.

Styregruppen har behandlet forskellige princip scenarier for
udviklingen af moler og Børge Søndergaard, som alle har taget afsæt i det rolige
vand. Scenarierne har haft forskellige udformninger af havnebassinets
størrelse. Styregruppen peger på en vision hvor der skabes en naturlig
sammenhæng mellem havneaktiviteterne og [adresse].

For alle aktiviteter der omhandler sejlads og direkte
kontakt til vand er det vigtigt, at der skabes en rolig havn med læ for de
reflekterende bølger. I visionen vil der skabes en rolig vandflade i
bådehavnen, samt indenfor estakaden. Resten af havnekajen vil være anvendelig
for anløb af større både og erhvervsrelaterede både i roligt vejr.

I visionen er der et relativt stort område med roligt vand
hvilket giver mange forskellige muligheder for aktiviteter. Der er plads til
bådepladser til forskellige bådtyper - også træskibe og mindre erhvervsbåde.
Inderhavnen kan fortsat indeholde det charmerende maritime miljø med mindre
erhvervs- og lystfiskerbåde.

Der er i visionen mange muligheder for at etablere kontakt
til vandfladen, via trapper, flydepontoner eller lignende. F.eks. kan der
etableres en nedgang som ved [adresse]. Andre muligheder kan være stedvise
forsænkninger i kajkanten hvor promenaden føres ned til vandoverfladen via trapper
eller vandet kan pumpes op på selve havneparkarealet til f.eks. etablering af
et bade- eller soppebassin.

Visionen tager afsæt i den udarbejdede tilstandsvurdering af
kajstrækningerne. De økonomiske forhold er beskrevet yderligere i notat for
anlægsforslag der er en del af det administrative forslag til budget 2018.

*Bygningspotentialer*

Området er præget af flere mindre bygninger som anvendes til
forskellige formål. Nogle bygninger knytter sig direkte til det maritime miljø,
andre ikke. I området findes mange forskellige aktører med leje- og
brugsaftaler der strækker sig mange år ud i fremtiden.

De store bygningskomplekser (især pakhuset) besidder med den
centrale placering i området potentiale for at blive et dynamisk centrum, hvor
områdets kultur-, læring-, servicefaciliteter kan indrette sig. Mange
borgerinput peger på behovet for bygninger som b.la. kan indeholde kultur- og
restaurantfaciliteter. Ligeledes er der et ønske om at genskabe dele af de
historiske fortællinger i området.

*Anbefalinger*

Der er udarbejdet et antal opsummerende anbefalinger for
udviklingen af området i 2018 og fremefter. Anbefalingerne tager afsæt i de
erfaringer som er indhentet i samråd med områdets brugere og dialoggruppernes
forslag.

Status på udviklingen af [adresse]

Herunder følger en kort gennemgang af de tiltag og
erfaringer som er indhentet i løbet af 2017.

*Havneparkens indretning*

Der har i 2017 været særligt fokus på at indrette den
centrale plads til et rekreativt område i den afprøvende kontekst. Pladsens
indretning er et delvist produkt af dialoggruppernes forslag og et vigtigt
skridt i omdannelsen af området. Der er etableret en plads som nu kan anvendes
til hverdagens byliv og fungerer til større kulturarrangementer.

Det har vist sig, at pladsen indtages af byens borgere i
alle tidsrum og nu gradvist er blevet en integreret del af byens øvrige byrum.

Pladsens nuværende indretning med foreløbige
parkeringsløsninger er vist på bilag 2.

*Ejerskab og inddragelse*

Det er en særlig målsætning at skabe en inddragende proces i
planlægningen af havneparken for derved også at styrke ejerskabet til området.
I løbet af 2017 har der været afholdt mange forskellige arrangementer og
aktiviteter på pladsen, som er sket i tæt samarbejde med pladsens brugere og på
tværs i administrationen. Arrangementerne har været særdeles velbesøgte og der
er generelt skabt et stort ejerskab til området i den proces. Der er vedlagt en
oversigt over afholdte og kommende arrangementer i løbet af 2017, som Bilag 3.
Flere af arrangementerne har været borgerdrevne og afspejler det ejerskab som
er i gang med at blive skabt til [adresse]. Det har også været muligt at
tiltrække regionale/nationale arrangementer hvor pladsen har vist sig særlig
anvendelig.

Der arbejdes fortsat i en samskabende proces med brugere,
hvilket bidrager til en styrkelse af det lokale ejerskab.

*Kobling mellem by og havn*

Det er vigtigt at havneparken kobles til byen hvorfor der
arbejdes for at understøtte de synlige koblinger i byens geografi. Det første
store initiativ er omdannelsen af [adresse], hvor der i anlægsarbejdet i
samarbejde med Kalundborg Forsyning er indtænkt koblingen mellem by og
havnepark. Når Vænget står klar i løbet af sensommeren 2017, vil vejen være en
væsentlig del af "vandsporet" som starter ved kilden i [adresse],
går gennem Vænget og [adresse] og ender på [adresse]. Øyvind Schultz er den
første tydelige forbindelse mellem by og havn som er skabt i samarbejde mellem
kommune og borgere.

Der er søgt løsninger for en bedre trafik- og parkeringsløsning
langs [adresse]plads. Langs vejen er der nu etableret mulighed for
parallelparkering og der er etableret fodgængerfelt ved [adresse] bygningen.
Ligeledes er der etableret flere midlertidige p-pladser i nogle af de
overskudsarealer indenfor planlægningsområdet. Initiativerne er med til sikre
overgangen mellem by og havn.

**Økonomiske konsekvenser**

Ingen konsekvenser

**Økonomiudvalgets møde den 23.
august 2017:**

Anbefales.

**Administrativ bemærkning den 24. august 2017:**

Sagen behandles på ny på grund af fejl i det oprindelige
Bilag 1.

Revideret Bilag 1 er vedhæftet.

**Økonomiudvalgets møde den 30.
august 2017:**

Anbefaler direktionens indstilling med det reviderede bilag,
jf. administrativ bemærkning af 24. august 2017.

**Bilag**

|  |  |
| --- | --- |
| Bilag 1 - Rammer for aktiviteter og funktioner i den Bynære Havnepark | 326-2017-243163 |
| Bilag 2 - Havneparkens indretning med parkeringsløsninger | 326-2017-236292 |
| Bilag 3 - Oversigt over afholdte og kommende arrangementer i [adresse] 2017 | 326-2017-236318 |